《定军山叹》
宋代·孙应时

仲达受巾帼，佐治来闭营。君看此情事，岂办吾孔明。

八阵有天威，千里无留行。但度渭水去，贼势能不争。

便当截狼头，三辅即日平。连年计兹役，独坐粮运萦。

所以五丈原，驻军方杂耕。俶载维首夏，望望秋谷升。

云何西风至，忽已落大星。痛哉万世功，于此丧垂成。

炎精遂沦谢，王路终榛荆。三马肆蹄齧，群雄迄纵横。

公乎少徐死，此祸何由生。天机定谁执，变化纷可惊。

乔木定军山，空有身后名。世论复卤莽，呜咽志士情。

朗咏少陵诗，何诛陈寿评。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。